גביע העולם בכדורגל
מבנה הטורניר > טורניר הגמר

במבנהו הנוכחי מתחרות במונדיאל 32 נבחרות במשך חודש אחד בקירוב במדינה או המדינות המארחות. בהחלטה שקיבלה פיפ"א ב-10 בינואר 2017 החל משנת 2026 הטורניר יתרחב מ-32 ל-48 נבחרות. המונדיאל מחולק לשני שלבים, שלב הבתים ושלב הנוקאאוט.
בשלב הבתים מחולקות הנבחרות לשמונה בתים בני ארבע נבחרות כל אחד. הנבחרות מחולקות לארבע קבוצות דירוג לפי שיטה המבוססת על נוסחה הקשורה לדירוג העולמי של פיפ"א או על הישגים במונדיאלים הקודמים, כך ששתי נבחרות מאותה קבוצת דירוג לא יוגרלו לאותו בית. שמונה הנבחרות הטובות ביותר מוגדרות כראש בית, ואחת מהן, גם אם אינה מתאימה מבחינת הישגיה, היא תמיד הנבחרת של המדינה המארחת. מאז מונדיאל 1998 נקבע כלל ולפיו לא יהיה בית שבו למעלה משתי נבחרות אירופיות או יותר מנבחרת אחת מכל קונפדרציה אחרת. הרעיון העומד בבסיס השיטה הוא למנוע את האפשרות ששתי נבחרות בכירות ייפגשו כבר בשלב הבתים של הטורניר, ולצמצם במידת האפשר את המקרים שבהם שתי נבחרות מאותה קונפדרציית יבשת משובצות לבית אחד. במונדיאלים קודמים היו פחות מקומות וכן היה יחס גדול יותר לטובת הנבחרות האירופיות, כך שלעיתים אירע ששלוש נבחרות מאירופה שובצו באותו בית. דבר זה קרה, למשל, ב-1986 (גרמניה המערבית, סקוטלנד ודנמרק), 1990 (איטליה, צ'כוסלובקיה ואוסטריה) וב-1994 (איטליה, אירלנד ונורווגיה).
כל אחד מהבתים מתנהל לפי שיטת "כולם נגד כולם", כך שכל נבחרת משחקת לפחות שלוש פעמים. סיבוב המשחקים האחרון של כל בית נערך באותה שעה בדיוק על מנת לשמור על ההגינות הספורטיבית בין כל ארבע הנבחרות. שתי הנבחרות הראשונות בכל בית, מבחינת מספר הנקודות, מתקדמות לשלב הנוקאאוט. מאז מונדיאל 1994 מוענקות שלוש נקודות עבור ניצחון, נקודה עבור תיקו ואפס עבור הפסד, כאשר קודם לכן ניתנו שתי נקודות לניצחון. דירוג הנבחרות בכל בית נקבע לפי הפרמטרים הבאים:
מספר נקודות שנצברו.
הפרש שערים.
סך השערים שהובקעו.
אם לאחר יישום הקריטריונים שפורטו עדיין יש שתיים או שלוש נבחרות עם נתונים זהים, דירוגן ייקבע כמפורט להלן:
א. מספר הנקודות במשחקים בין הנבחרות.
ב. הפרש שערים במשחקים בין הנבחרות.
ג. מספר השערים שהובקעו במשחקים בין הנבחרות.
דירוג המשחק ההוגן – ניקוד שלילי בעקבות צבירת כרטיסים לפי הפירוט להלן:
כרטיס צהוב – 1- נקודות.
שני כרטיסים צהובים במשחק – 3- נקודות.
כרטיס אדום ישיר – 4- נקודות.
כרטיס צהוב וכרטיס אדום ישיר – 5- נקודות.
במקרה וגם לאחר סעיף 5 יש שוויון, הדירוג ייקבע באמצעות הגרלה.
בשלב הנוקאאוט מתמודדת כל נבחרת מול יריבתה פעם אחת בלבד, כאשר המפסידה מודחת מהטורניר. במקרה שהמשחק מסתיים בתיקו הוא מוארך בחצי שעה, ואם התוצאה נותרת בעינה ההכרעה תבוצע באמצעות דו-קרב פנדלים. שלב הנוקאאוט מתחיל בשמינית הגמר (המכונה גם הסיבוב השני), בה מתמודדות מנצחות הבתים עם הסגניות. לאחר מכן נערך רבע הגמר, חצי הגמר, המשחק על המקום השלישי (בו מתמודדות מפסידות חצי הגמר), והגמר. המנצחת במשחק זה מוכתרת כאלופת העולם בכדורגל.
מבנה המונדיאל השתנה רבות במשך השנים. בטבלה שלהלן מפורט המבנה של כל אחד מהטורנירים.
| מונדיאל | מארחת | נבחרות | סיבוב ראשון | סיבוב שני | השלבים הסופיים |
| --- | --- | --- | --- | --- | --- |
| 1930 | אורוגוואי | 13 | ארבעה בתים של שלוש או ארבע נבחרות | נוקאאוט של ארבע נבחרות (מנצחות שלב הבתים) | נוקאאוט של ארבע נבחרות (מנצחות שלב הבתים) |
| 1934 | איטליה | 16 | נוקאאוט | נוקאאוט | נוקאאוט |
| 1938 | צרפת | 16‏ | נוקאאוט | נוקאאוט | נוקאאוט |
| 1950 | ברזיל | 16‏ | ארבעה בתים של ארבע נבחרות | בית של ארבע נבחרות (מנצחות שלב הבתים) | בית של ארבע נבחרות (מנצחות שלב הבתים) |
| 1954 | שווייץ | 16 | ארבעה בתים של ארבע נבחרות | נוקאאוט של שמונה נבחרות (מנצחות וסגניות שלב הבתים) | נוקאאוט של שמונה נבחרות (מנצחות וסגניות שלב הבתים) |
| 1958 | שוודיה | 16 | ארבעה בתים של ארבע נבחרות | נוקאאוט של שמונה נבחרות (מנצחות וסגניות שלב הבתים) | נוקאאוט של שמונה נבחרות (מנצחות וסגניות שלב הבתים) |
| 1962 | צ'ילה | 16 | ארבעה בתים של ארבע נבחרות | נוקאאוט של שמונה נבחרות (מנצחות וסגניות שלב הבתים) | נוקאאוט של שמונה נבחרות (מנצחות וסגניות שלב הבתים) |
| 1966 | אנגליה | 16 | ארבעה בתים של ארבע נבחרות | נוקאאוט של שמונה נבחרות (מנצחות וסגניות שלב הבתים) | נוקאאוט של שמונה נבחרות (מנצחות וסגניות שלב הבתים) |
| 1970 | מקסיקו | 16 | ארבעה בתים של ארבע נבחרות | נוקאאוט של שמונה נבחרות (מנצחות וסגניות שלב הבתים) | נוקאאוט של שמונה נבחרות (מנצחות וסגניות שלב הבתים) |
| 1974 | גרמניה המערבית | 16 | ארבעה בתים של ארבע נבחרות | שני בתים של ארבע נבחרות (מנצחות וסגניות השלב הראשון) | גמר (מנצחות השלב השני) |
| 1978 | ארגנטינה | 16 | ארבעה בתים של ארבע נבחרות | שני בתים של ארבע נבחרות (מנצחות וסגניות השלב הראשון) | גמר (מנצחות השלב השני) |
| 1982 | ספרד | 24 | שישה בתים של ארבע נבחרות | ארבעה בתים של שלוש נבחרות (מנצחות וסגניות השלב הראשון) | נוקאאוט של ארבע נבחרות (מנצחות השלב השני) |
| 1986 | מקסיקו | 24 | שישה בתים של ארבע נבחרות | נוקאאוט של 16 קבוצות (מנצחות וסגניות שלב הבתים בנוסף לארבע הטובות ביותר במקום השלישי) | נוקאאוט של 16 קבוצות (מנצחות וסגניות שלב הבתים בנוסף לארבע הטובות ביותר במקום השלישי) |
| 1990 | איטליה | 24 | שישה בתים של ארבע נבחרות | נוקאאוט של 16 קבוצות (מנצחות וסגניות שלב הבתים בנוסף לארבע הטובות ביותר במקום השלישי) | נוקאאוט של 16 קבוצות (מנצחות וסגניות שלב הבתים בנוסף לארבע הטובות ביותר במקום השלישי) |
| 1994 | ארצות הברית | 24 | שישה בתים של ארבע נבחרות | נוקאאוט של 16 קבוצות (מנצחות וסגניות שלב הבתים בנוסף לארבע הטובות ביותר במקום השלישי) | נוקאאוט של 16 קבוצות (מנצחות וסגניות שלב הבתים בנוסף לארבע הטובות ביותר במקום השלישי) |
| 1998 | צרפת | 32 | שמונה בתים של ארבע נבחרות | נוקאאוט של 16 נבחרות (מנצחות וסגניות שלב הבתים) | נוקאאוט של 16 נבחרות (מנצחות וסגניות שלב הבתים) |
| 2002 | קוריאה הדרומית ויפן | 32 | שמונה בתים של ארבע נבחרות | נוקאאוט של 16 נבחרות (מנצחות וסגניות שלב הבתים) | נוקאאוט של 16 נבחרות (מנצחות וסגניות שלב הבתים) |
| 2006 | גרמניה | 32 | שמונה בתים של ארבע נבחרות | נוקאאוט של 16 נבחרות (מנצחות וסגניות שלב הבתים) | נוקאאוט של 16 נבחרות (מנצחות וסגניות שלב הבתים) |
| 2010 | דרום אפריקה | 32 | שמונה בתים של ארבע נבחרות | נוקאאוט של 16 נבחרות (מנצחות וסגניות שלב הבתים) | נוקאאוט של 16 נבחרות (מנצחות וסגניות שלב הבתים) |
| 2014 | ברזיל | 32 | שמונה בתים של ארבע נבחרות | נוקאאוט של 16 נבחרות (מנצחות וסגניות שלב הבתים) | נוקאאוט של 16 נבחרות (מנצחות וסגניות שלב הבתים) |
| 2018 | רוסיה | 32 | שמונה בתים של ארבע נבחרות | נוקאאוט של 16 נבחרות (מנצחות וסגניות שלב הבתים) | נוקאאוט של 16 נבחרות (מנצחות וסגניות שלב הבתים) |
| 2022 | קטר | 32 | שמונה בתים של ארבע נבחרות | נוקאאוט של 16 נבחרות (מנצחות וסגניות שלב הבתים) | נוקאאוט של 16 נבחרות (מנצחות וסגניות שלב הבתים) |
| 2026 | ארצות הברית, קנדה ומקסיקו | 48 | שנים עשר בתים של ארבע נבחרות | נוקאאוט של 32 נבחרות (השתיים הכי טובות מכל בית בנוסף לשמונה הנבחרות הכי טובות מהמקום השלישי) | נוקאאוט של 32 נבחרות (השתיים הכי טובות מכל בית בנוסף לשמונה הנבחרות הכי טובות מהמקום השלישי) |